
  ROMÂNIA

JUDEŢUL SUCEAVA

 MUNICIPIUL CÂMPULUNG MOLDOVENESC

Compartimentul juridic
                                                                                                  Nr. ____ din _______ 2026
RAPORT  DE  SPECIALITATE
privind aprobarea proiectului „Îmbunătățirea eficienței energetice în clădiri rezidențiale din Municipiul Câmpulung Moldovenesc”, a indicatorilor tehnico-economici și a cheltuielilor aferente, în vederea finanțării prin Programul Regional Nord-Est 2021–2027, Prioritatea 3 – Nord-Est – O regiune durabilă, mai prietenoasă cu mediul, Obiectiv specific RSO2.1 – Promovarea măsurilor de eficiență energetică și reducerea emisiilor de gaze cu efect de seră, Apel de proiecte PR/NE/2026/3/RSO2.1/1/Eficiență energetică Clădiri rezidențiale MRJ+M
          Compartimentul juridic primind spre analiză proiectul de hotărâre privind aprobarea proiectului „Îmbunătățirea eficienței energetice în clădiri rezidențiale din Municipiul Câmpulung Moldovenesc”, a indicatorilor tehnico-economici și a cheltuielilor aferente, în vederea finanțării prin Programul Regional Nord-Est 2021–2027, Prioritatea 3 – Nord-Est – O regiune durabilă, mai prietenoasă cu mediul, Obiectiv specific RSO2.1 – Promovarea măsurilor de eficiență energetică și reducerea emisiilor de gaze cu efect de seră, Apel de proiecte PR/NE/2026/3/RSO2.1/1/Eficiență energetică Clădiri rezidențiale MRJ+M, menționează următoarele: 
          Conform dispozițiilor art. 44 alin. (1)  din Legea nr. 273/2006 privind finanţele publice locale, cu modificările și completările ulterioare, documentaţiile tehnico-economice ale obiectivelor de investiţii noi, a căror finanţare se asigură integral sau în completare din bugetele locale, precum şi ale celor finanţate din împrumuturi interne şi externe, contractate direct sau garantate de autorităţile administraţiei publice locale, se aprobă de către autorităţile deliberative.
Condițiile de accesare a fondurilor europene aferente sunt prevăzute în Ghidului solicitantului aferent apelului de proiecte PR/NE/2026/3/RSO2.1/1/Eficiență energetică Clădiri rezidențiale MRJ+M, cu modificările și completările ulterioare.

Conform art.10 alin.(4) din Hotărârea Guvernului nr. 907/2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice, cu modificările și completările ulterioare, devizul general întocmit la faza de proiectare studiu de fezabilitate în cazul obiectivului nou/mixt de investiţii şi, respectiv, la faza documentaţie de avizare a lucrărilor de intervenţii în cazul intervenţiei la construcţie existentă se actualizează prin grija beneficiarului investiţiei/investitorului, ori de câte ori este necesar, dar în mod obligatoriu în următoarele situaţii:

    a) la data supunerii spre aprobare a studiului de fezabilitate/documentaţiei de avizare a lucrărilor de intervenţii;

   b) la data solicitării autorizaţiei de construire;

    c) după finalizarea procedurilor de achiziţie publică, rezultând valoarea de finanţare a obiectivului de investiţii;

    d) la data întocmirii sau modificării de către ordonatorul principal de credite, potrivit legii, a listei obiectivelor de investiţii, anexă la bugetul de stat sau la bugetul local.

 De asemenea, în temeiul art. 129 alin. (2) lit. b) şi lit. d), alin. (4) lit. a) și  d) şi alin. (7) lit. i) și k) din O.U.G. nr. 57/2019 privind Codul administrativ, cu modificările și completările ulterioare, Consiliul Local are atribuţii privind dezvoltarea economico-socială a municipiului, gestionarea serviciilor de interes local, aprobă, la propunerea primarului bugetul unităţii administrativ-teritoriale, virările de credite, modul de utilizare a rezervei bugetare şi contul de încheiere a exerciţiului bugetar, documentaţiile tehnico-economice pentru lucrările de investiţii de interes local şi asigură, potrivit competenţei sale şi în condiţiile legii, cadrul necesar pentru furnizarea serviciilor privind protecţia şi refacerea mediului și  dezvoltarea urbană.
Având în vedere cele menționate, Compartimentul juridic consideră legal prezentul proiect de hotărâre.

